  Майя Бывальцева Выль фельдшер-акушер пункт усьтӥзы Кияса ёросысь Уддяди гуртын. Иворъёсъя «Удмуртия» агентстволэн корреспондентэзлы со сярысь вераз элькунысь тазалыкез утёнъя министр Алексей Чуршин. Зор шоры учкытэк, корка пыронэ гуртын улӥсь трос адями люкаськиз. Соослэн куремзыя, выль ФАП-ез гуртлэн шораз пуктӥзы. «Азьвыл милям ФАП-мы нылпи садлэн юртаз интыяськемын вал. Татын кадь чебер ой вал. Табере милям выль юрт но, выль ужан тӥрлык но, — вераз фельдшер-акушер пунктлэн кивалтӥсез Ирина Попова. — Милям вань электрокардиограф, тыосты чылкытатӥсь аппарат, дефибриллятор, эмъюмъёс но вакцинаос». Кызьы вераз ФАП-ез усьтон ужрадэ пыриськем Удмуртилэн тӧроез Александр Соловьёв, таяз арын гурт ёросъёсын 25 фельдшер-акушер пунктъёс усьтӥськозы, соосты пуктон программа одно ик азьланьтӥськоз. «Сӥземе потэ, тӥ татчы ӵемгес мед ветлоды визь-кенеш басьтыны, виён мугъёсъя — шергес, — вераз со Уддядиын улӥсьёслы. — Адӟисько, тӥ татын ваньзэ учкиды ни, ваньмыз кельшиз. Лэсьтӥськисьёс асьме элькунысь ӧвӧл, соин ик нырысь тулкымъяськон вал, но соос умой подрядчикъёс вылӥллям, лэсьтӥськонэз азьланьтозы». Тазалыкез утёнъя министр Алексей Чуршин верамъя, азьланяз ФАП-лэн ӵектосаз воштӥськонъёс луыны кулэ. Выль модульёсын фельдшеръёслы патеръёс но кылдозы. Со калыклы но умой — ӝог юрттэт котькуд вакытэ сётэмын луоз. «Вань шугъяськон но — ФАП-ын ужасьёс кулэезлэсь ог 80 процентэз гинэ вань. Оскиськомы «Земский доктор» программалы, со улсын фельдшеръёс 300 сюрс манет басьтозы», — вераз Чуршин. Ватсалом, Удмуртиысь тазалыкез утён удысэз азинтонлы 2016-тӥ арын элькун коньдэтын 9 миллиард манетлэсь трос висъямын, со уждунлы сяна, эм тӥрлык, ӝог эмъюрттэт сётон машинаос басьтыны, ФАП-ъёс пуктыны но мукетызлы мынэ. Тегъёс: Мерлык Тазалык Удмуртия тазалыкезутён Кияса  